**133ο ΔΗΜ. ΣΧ. ΑΘΗΝΑΣ**

**Ε2 (2021-2022)**

**ΠΑΡΑΜΥΘΙ (που έγραψαν τα παιδιά)**

(**Ονοματάκια:** Μυρτώ, Μαρκέλλα, Σπύρος, Νάταλι, Μάικ, Αίσα, Έκτορας, Νεφέλη, Μαλένα, Βιτσέντζο, Ιωάννα, Νέστορας, Ελένη)

**Η Γη φωνάζει S.O.S**

Πριν πάρα πολλά χρόνια ο πλανήτης που ζούμε, η Γη μας, ήταν ο πιο όμορφος πλανήτης που θα μπορούσε κανείς να κατοικήσει. Είχε πάρα πολλά δέντρα, τεράστια τροπικά δάση, πλήθη ζώων, έναν υπέροχο μπλε ουρανό, πεντακάθαρους ωκεανούς και θάλασσες να τις πιεις στο ποτήρι. Όποιος ζούσε στη γη ήταν ευτυχισμένος, γιατί οι συνθήκες τον βοηθούσαν! Ο μεγάλος παππούς μου, ο Βαγγέλης, μου είχε περιγράψει εικόνες που δεν μπορούσα να φανταστώ. Έκαναν λέει τότε μπάνιο στα σμαραγδένια πεντακάθαρα νερά της θάλασσας και καθώς βουτούσαν μέσα στο νερό, ήταν τόσο καθαρά, που έβλεπαν τα ψάρια και όλο τον κόσμο του βυθού. Στα μεγάλα δάση υπήρχαν ωραία χρωματιστά πουλιά, διάφορα είδη ζώων, που έπαιρναν μία ανάσα και γέμιζε ο πνεύμονας τους καθαρό αέρα. Τέτοιες εικόνες δεν μπορούν να μου φύγουν από το μυαλό και πολλές φορές μέσα από τον υπολογιστή βλέπω φωτογραφίες και φαντάζομαι ότι ζούσα εκείνη την εποχή...

Σήμερα δυστυχώς η γη έχει αλλάξει εντελώς μορφή από όταν εμφανίστηκε ο εξωγήινος Κλίμαλ και τα πράγματα άλλαξαν ριζικά. Οι θάλασσες είναι γεμάτες σκουπίδια και πετρελαιοκηλίδες, τα ψάρια έχουν πεθάνει, τα περισσότερα δάση έχουν καεί και δεν υπάρχουν ζώα πουθενά. Τρώμε από ειδικούς εκτυπωτές που εκτυπώνουν φαγητό τρισδιάστατο. Μπάνιο δεν μπορούμε να κάνουμε, όπως παλιά, ενώ έχουμε ένα ειδικό σπρέι που σκοτώνει τα μικρόβια. Ο Κλίμαλ με τα μηχανήματά του, άλλαξε τα μυαλά των ανθρώπων και εκείνοι άλλαξαν συνήθειες. Η κλιματική αλλαγή ήταν ραγδαία, αυξήθηκε η θερμοκρασία της γης, ανέβηκε η στάθμη του νερού, κάποιες πόλεις πνίγηκαν από τα νερά. Ευτυχώς οι άνθρωποι πρόλαβαν να πάνε σε ορεινές περιοχές για να σωθούν. Χρησιμοποίησαν όλον τον ορυκτό πλούτο της γης, με αποτέλεσμα τα καυσαέρια να έχουν γεμίσει την ατμόσφαιρα και να μην μπορούμε να ανασάνουμε, ενώ ο αέρας είναι αποπνικτικός. Ο Κλίμαλ βρήκε τη λύση φτιάχνοντας μία συσκευή που τη φοράμε σαν μάσκα, ώστε να μπορούμε να αναπνεύσουμε. Η βροχή είναι τόσο πολύ τοξική που διαβρώνονται τα κτίρια. Εμείς τα παιδιά δεν μπορούμε να βγούμε έξω να παίξουμε. Πολλές φορές βλέπουμε εικόνες μέσα από τον υπολογιστή και προσπαθούμε να φανταστούμε τον εαυτό μας στις ωραίες εποχές, αυτές που ζούσαν οι άνθρωποι πριν έρθει ο Κλίμαλ. Είμαστε σίγουροι ότι ο Κλίμαλ προσπαθεί να αλλάξει τον πλανήτη μας, με σκοπό να φέρει τους υπόλοιπους εξωγήινους να ζήσουν εδώ. Οι μεγάλοι δεν μας ακούνε, είναι σαν να έχουν υπνωτιστεί!

Ξαφνικά ήρθε και σφήνωσε στο μυαλό μου μία ιδέα! Έπρεπε να κάνουμε κάτι, έπρεπε να αλλάξουμε όλη αυτή την κατάσταση!

Μία βροχερή μέρα με όξινη βροχή, πήγαμε στο σχολείο και αποφάσισα να μιλήσω στα υπόλοιπα παιδιά. Οι μαθητές του 133 Δημοτικού σχολείου Αθηνών του Ε2 τμήματος έπρεπε να προσπαθήσουμε να βρούμε τρόπο να αλλάξουμε αυτή τη δυσάρεστη κατάσταση. Συζητήσαμε όλοι μαζί και έπεσαν πάρα πολλές ιδέες πάνω στο τραπέζι, βέβαια η καλύτερη ήταν η δική μου… μιλήσαμε και με τη δασκάλα μας. Η κυρία Μαρία μπορεί να ήταν μεγάλη, αλλά σίγουρα δεν είχε υπνωτιστεί από τον Κλίμαλ. Αυτό το είχαμε καταλάβει, γιατί μερικές φορές μιλούσε για παραμύθια και για την παλιά όμορφη εποχή που της περιέγραφε η μαμά της, τότε που η γη ήταν όμορφη. Τότε τα παιδιά έστειλαν ένα μαγικό γράμμα στην Παραμυθοχώρα, πως η Γη χρειάζεται βοήθεια. Η νεράιδα Λούση μετέφερε το γράμμα εκεί.

Εντωμεταξύ, εκείνη την ώρα στο διάστημα, ο Κλίμαλ έχοντας μια μαγική οθόνη, έστελνε μήνυμα στους ανθρώπους, να πετάνε πολλά σκουπίδια στις θάλασσες, στα δάση και στους δρόμους των πόλεων. Επίσης τους καλούσε, μέσα από τις οθόνες των υπολογιστών και των τηλεοράσεων, να καίνε τα δάση και να σκοτώνουν όσα ζώα είχαν απομείνει. Ο Κλίμαλ είχε μεταμορφωθεί σε άνθρωπο. Ήθελε τον πλανήτη γι’ αυτόν και τους φίλους του. Είχε σκοπό να φτιάξει τις συνθήκες της Γης, έτσι ώστε οι εξωγήινοι φίλοι του να μπορέσουν να ζήσουν στη Γη. Εκείνοι τρέφονταν από καυσαέρια, χημικά και σκουπίδια και για να κάνουν μωρά χρειάζονταν υψηλές θερμοκρασίες, οπότε προσπάθησε να υπερθερμανθεί η Γη και τα κατάφερε!

Μόλις το γράμμα έφτασε στην Παραμυθοχώρα, το διάβασαν πολλοί ήρωες παραμυθιών, ο Κακός ο λύκος, η Άριελ, ο Πινόκιο, η Αλίκη και ο Άσπρος Λαγός και συμφώνησαν να βοηθήσουν τη Γη*.…Τώρα πρέπει να σώσουμε τη Γη...*έγραφε μέσα το γράμμα και ξανάγραφε… *Μα αν καταστραφεί η Γη, ποιος θα διαβάζει τα παραμύθια μας;;;* Έτσι έφτιαξαν μια ομάδα. Ο Πινόκιο, η Άριελ, ο Κακός Λύκος που δεν ήταν κακός, η Αλίκη και ο Άσπρος Λαγός πέρασαν από τη μαγική πύλη και έφτασαν στη Γη. Αυτό που αντίκρισαν δεν το περίμεναν ούτε στους χειρότερους εφιάλτες τους. Μόλις πάτησαν στη Γη, το πρώτο που αντίκρισαν ήταν τα δάση να καίγονται, όλος ο Αμαζόνιος, ο μεγάλος πνεύμονας της Γης, φλεγόταν. Φαντάστηκαν όλοι ότι ίσως να ήταν το τελευταίο δάσος που είχε απομείνει. Η Άριελ έβγαλε τη γοργονένια ουρά της και βούτηξε στη θάλασσα, έπαιρνε μπουκάλια, από αυτά που επέπλεαν, και γεμίζοντάς τα, τα έδινε στους άλλους. Οι υπόλοιποι προσπαθούσαν να σβήσουν τη φωτιά, ο Κακός ο Λύκος προσπαθούσε να σώσει τα ζώα και επέμενε να μάθει ποιος έβαλε τη φωτιά. Η φωτιά έσβησε, γιατί όλοι μαζί αποτέλεσαν μια υπέροχη ομάδα και συνεργάστηκαν πολύ καλά, βέβαια και οι μαγικές τους δυνάμεις τούς βοήθησαν πολύ. Μετά όλοι μαζί φύτεψαν δέντρα, πολλά δέντρα ψηλά και όμορφα, ενώ ο Άσπρος Λαγός έκανε ένα ξόρκι, που κανένας δεν θα μπορούσε να ξαναβάλει φωτιά. Από κάθε καμμένο δάσος που περνούσαν έκαναν δεντροφύτευση και έπειτα ο Άσπρος Λαγός έριχνε το μαγικό του ξόρκι. Ενώ συνέχιζαν το ταξίδι τους προς την Ελλάδα πέρασαν από τον Βόρειο Πόλο. Εκεί βρήκαν πολλά λιωμένα παγόβουνα ή μάλλον δεν υπήρχαν καθόλου παγόβουνα πια! Προσπάθησαν αρχικά να καταλάβουν τι είχε συμβεί. Τότε συνάντησαν ένα μικρό πολικό αρκουδάκι, που τους είπε: *Οι άνθρωποι το έκαναν, είναι πολύ κακοί μαζί μας. Ήθελα να μας καταστρέψουν αλλά χωρίς κανένα λόγο. Δεν τους κάναμε τίποτα, απλά καθόμασταν στο σπίτια μας και τρώγαμε! Δεν κάναμε τίποτα κακό... . Αλλά αυτοί ήθελαν να μας καταστρέψουν!*

Τότε η Αλίκη έκανε ένα μαγικό και η θερμοκρασία στον Βόρειο Πόλο άρχισε να πέφτει. Κούνησε τα χέρια της ρυθμικά σαν να χορεύει τον χορό του χιονιού και μια χιονονιφάδα έκανε την εμφάνισή της. Σιγά σιγά το χιόνι έπεφτε πυκνό και ασταμάτητα. Μέσα στη χιονοθύελλα, όλα τα λευκά πολικά ζωάκια άρχισαν να φωνάζουν «ζήτω» όταν εμφανίστηκε το πρώτο παγόβουνο στον ορίζοντα. Η όμορφη παρέα μας συνέχισε το ταξίδι της προς την Ελλάδα.

Όταν ξαφνικά έφτασαν στον μεγάλο ωκεανό, αντίκρυσαν πάρα πολλά σκουπίδια και πετρελαιοκηλίδες παντού. Τα ψαράκια δε μπορούσαν να ζήσουν υπό αυτές τις συνθήκες, οπότε απομακρύνθηκαν και πήγαν στα μεγάλα βάθη. Η Άριελ μόλις το είδε στρίγγλιξε: *Αυτό δε μπορώ να το ανεχτώ*!!! Έβγαλε την ουρά της και βούτηξε στον ωκεανό, δημιουργώντας έναν τεράστιο υδροστρόβιλο, ο οποίος μάζεψε όλα τα σκουπίδια και τα πέταξε έξω από τον ωκεανό, ενώ οι πετρελαιοκηλίδες ακολούθησαν και εκείνες τον δρόμο των σκουπιδιών. Τότε η Άριελ βούτηξε μέσα στον ωκεανό και ενημέρωσε με τη γλυκιά φωνούλα της όλα τα ψάρια, ότι μπορούσαν να ζήσουν, όπως και όπου ήθελαν.

Καθώς πλησίαζαν την Ελλάδα, στον δρόμο τους συνάντησαν πολλά εργοστάσια. Μπήκαν μέσα και γινόταν ένας μεγάλος χαμός. Έβγαινε τόσο καπνός από κάθε εργοστάσιο που έβλεπαν, που κατάλαβαν για ποιο λόγο οι άνθρωποι δεν μπορούσαν να ανασάνουν. Προσπαθούσαν αλλά δεν μπορούσαν να βρουν μια λύση. Οι ήρωές μας δεν άργησαν και βρήκαν τη λύση. Πρότειναν στους εργάτες των εργοστασίων, που δεν προλάβαιναν να δουν τηλεόραση, οπότε δεν είχαν υπνωτιστεί από τον Κλίμαλ, να βάλουν φίλτρα στα φουγάρα τους. Οι εργάτες το βρήκαν πολύ ωραία ιδέα. Η χαρά τους ήταν μεγάλη και άρχισαν να δουλεύουν, ώστε να βάλουν σε όλα τα εργοστάσια φίλτρα για τα δηλητηριώδη αέρια που θα έβγαιναν. Η αλήθεια είναι ότι αυτό έπιασε τόπο, γρήγορα. Οι ήρωες μας χωρίς να το ξέρουν τα έβαλαν με τον Κλίμαλ, μάλιστα σε κάθε τους αναμέτρηση έβγαιναν νικητές. Ο Κλίμαλ μόλις έμαθε για τον ερχομό των ηρώων και τι ακριβώς έκαναν, φώναξε τους εξωγήινους φίλους του να έρθουν και να τον βοηθήσουν. Όλοι τους θα έβαζαν τα δυνατά τους για να τους νικήσουν, δεν ήθελαν τώρα που σχεδόν είχαν κάνει τον πλανήτη τους κατοικήσιμο για αυτούς να τον χάσουν. Ο Κλίμαλ ήθελε τόσο πολύ τον πλανήτη όσο τίποτε άλλο στον κόσμο. Οι άνθρωποι που είχε καταφέρει να υπνωτίσει - που ήταν πάρα πολλοί, σχεδόν όλοι οι ενήλικες του πλανήτη μας - θα βοηθούσαν τον Κλίμαλ, ο οποίος από εγωισμό και μόνο αποφάσισε να καταλάβει όλους τους πλανήτες του ηλιακού μας συστήματος.

Οι ήρωές μας έφτασαν στην Κρήτη, από εκεί έπρεπε να πάνε στην Αθήνα, αλλά δεν έβρισκαν πουθενά πλοίο ώστε να ταξιδέψουν. Έτσι η Άριελ απόφασισε να φωνάξει όλα τα δελφίνια τής Κρήτης και να σκαρφαλώσουν πάνω τους. Ανέβηκαν στη ράχη τους και εκείνα άρχισαν να κολυμπούν προς τον Πειραιά. Ο Άσπρος Λαγός έκανε ένα ξόρκι και ο Κλίμαλ δεν μπορούσε να τους εντοπίσει όσο κι αν προσπαθούσε. Έτσι έφτασαν στον Πειραιά και πήραν τον ηλεκτρικό για να κατέβουν στη στάση ‘Βικτώρια’ κι από εκεί περπάτησαν μέχρι το σχολείο μας. Μόλις μπήκανε στο σχολείο μας έγινε ένας μεγάλος χαμός. Όσοι τους έβλεπαν φώναζαν, έτρεχαν και χοροπηδούσαν. Οι δάσκαλοι μαζί με τον διευθυντή προσπάθησαν να καλέσουν την αστυνομία αλλά τα παιδιά του Ε2 τους σταμάτησαν και τους πήραν τα κινητά τηλέφωνα, όσο για το σταθερό έκοψαν το καλώδιο. Όλοι οι ήρωες έκατσαν μαζί με τα παιδιά του Ε2 και την κυρία Μαρία τη δασκάλα τους και τους εξήγησαν τι ακριβώς σχεδίαζε ο Κλίμαλ και τι είχε κάνει στη Γη. Τότε η Αλίκη από τη χώρα των θαυμάτων έκανε τα μαγικά της κόλπα με έναν υπέροχο χορό με τα χέρια της και όλοι οι ενήλικες που ήταν στο σχολείο μας, από την κυρία του κυλικείου έως και τον κύριο διευθυντή, σταμάτησαν να είναι υπνωτισμένοι. Οι ήρωες μαζί με όλους όσοι ήταν στο σχολείο έκατσαν να σχεδιάσουν το επόμενο βήμα. Ο Κλίμαλ έψαχνε να τους βρει αλλά ο Άσπρος Λαγός είχε κάνει το ξόρκι απόκρυψης κι έτσι δεν μπορούσε να τους ανακαλύψει. Το Ε2 είχε στα χέρια του τον χάρτη του αρχηγείου του Κλίμαλ κι όλοι μαζί κάθισαν να φτιάξουν ένα έξυπνο σχέδιο, ώστε να καταστρέψουν το αρχηγείο. Επομένως έπρεπε να πάνε εκεί.

Τα παιδιά μαζί με τους ήρωες και την κυρία Μαρία ντύθηκαν σκουπίδια και τενεκέδες, περπάτησαν…περπάτησαν… μέχρι που έφτασαν στο αρχηγείο του Κλίμαλ. Τότε τα παιδιά δημιούργησαν μεγάλη αναταραχή, ώστε οι στρατιώτες που φύλαγαν τις πόρτες να ασχοληθούν μαζί τους. Έτσι βρήκαν ευκαιρία οι ήρωες μαζί με την κυρία Μαρία να μπουν μέσα στο κτίριο. Ο Άσπρος Λαγός με ένα ξόρκι ακινητοποίησης έκανε όσους ήταν μέσα στο κτίριο να παγώσουν, ενώ η Αλίκη με έναν μαγικό χορό των χεριών της ξύπνησε τους υπνωτισμένους ανθρώπους που υπηρετούσαν τον Κλίμαλ. Ο Πινόκιο και ο Κακός ο Λύκος έπιασαν τον Κλίμαλ και τον ακινητοποίησαν ενώ ταυτόχρονα η κυρία Μαρία άρπαξε τη συσκευή υπνωτισμού που είχε και της άλλαξε συχνότητα. Τότε οι άνθρωποι στη Γη άρχισαν να ξυπνάνε, αφού άλλαξε η συχνότητα, κοίταξαν γύρω τους σοκαρισμένοι και άρχισαν τα μαζεύουν σκουπίδια, να ανακυκλώνουν ό,τι μπορούν. Αυτά που δεν μπορούσαν να ανακυκλώσουν, τα μάζεψαν σε μία φουσκωτή μπάλα και τα έβαλαν σε έναν πύραυλο. Μετά άρχισαν να κάνουν δεντροφύτευση. Ο Πινόκιο πέρναγε ανάμεσα στα δέντρα και τα φυτά κι αυτά μεγάλωναν. Ο Κακός ο Λύκος, που δεν ήταν καθόλου κακός, ανακάλυψε με την μαγική όσφρηση του τα φυλακισμένα ζώα και τα ελευθέρωσε. Η Άριελ και όλα τα ζώα της θάλασσας βοήθησαν τους ανθρώπους να καθαρίσουν όλες τις θάλασσες, τους ωκεανούς, τις πηγές, τις λίμνες και τα ποτάμια που είχαν μολυνθεί. Η Αλίκη από τη Χώρα των Θαυμάτων καθάρισε όλο το δηλητήριο από το υπέδαφος, τα μαγικά καρότα έπαιρναν κάθε χημικό που το είχε μολύνει, οπότε το έδαφος ήταν έτοιμο πια για να αρχίσουν οι άνθρωποι να κάνουν γεωργικές εργασίες. Ο Άσπρος Λαγός καθάρισε την ατμόσφαιρα, έφτιαξε τεράστια σύννεφα που ρούφηξαν ό,τι τοξικό υπήρχε στον ουρανό και το απορρόφησαν. Έτσι φάνηκε πάλι το γαλάζιο του ουρανού και τα λευκά σύννεφα. Όλο αυτό κράτησε εφτά μέρες και εφτά νύχτες και ο πλανήτης Γη έγινε πάλι όπως ήταν κάποτε.

Οι άνθρωποι ήταν πάρα πολύ κουρασμένοι μετά από όλα αυτά που είχαν συμβεί κι έτσι η Αλίκη τους έριξε σε βαθύ ύπνο για τρεις μέρες και τρεις νύχτες, ώστε να ξεκουραστούν. Ο Άσπρος Λαγός, ενώ κοιμόντουσαν όλοι, έριξε ένα ξόρκι ώστε να πιστεύουν ότι όλα αυτά έγιναν στα όνειρά τους. Όταν ξύπνησαν ανακάλυψαν ότι είχαν δει το ίδιο όνειρο αλλά δεν τους ενδιέφερε. Οι μόνοι που ήξεραν ακριβώς τι είχε συμβεί ήταν οι μαθητές του Ε2 και η κυρία Μαρία, αλλά αποφάσισαν να το κρατήσουν μυστικό.

Όσο για τον Κλίμαλ, τον έδεσαν στον πύραυλο μαζί με τα σκουπίδια, έβαλαν στον πλοηγό τη διεύθυνση του πλανήτη του Κλίμαλ και τον έστειλαν πάλι πίσω από εκεί πού ήρθε! Όσο για τους στρατιώτες από τον πλανήτη του, αποφάσισαν οι ήρωες να τους πάρουν στην Παραμυθοχώρα. Θα ήταν τόσο ωραία να άκουγαν τα δικά τους παραμύθια… ίσως να έγραφαν κι ένα καινούργιο!!!